
REPUBLIKA HRVATSKA
TRGOVAČKI SUD U SPLITU             			      
Split, Sukoišanska br. 6

R E P U B L I K A   H R V A T S K A

R J E Š E N J E

	Trgovački sud u Splitu, po sucu tog suda Pašku Bačiću, kao stečajnom sucu, u skraćenom stečajnom postupku povodom zahtjeva FINANCIJSKE AGENCIJE, Regionalni centar Split, OIB: 85821130368, za provedbu skraćenog stečajnog postupka nad dužnikom THE FLYING DUTCHMEN d.o.o. Milna, Milna 889, OIB: 30388770952, dana 2. studenog 2017. godine


r i j e š i o   j e                                               

Obustavlja se skraćeni stečajni postupak nad dužnikom THE FLYING DUTCHMEN d.o.o. Milna, Milna 889, OIB: 30388770952.


Obrazloženje

Financijska agencija, Regionalni centar Split podnijela je ovom sudu 08.02.2017. god., na temelju odredbe čl. 429. st. 1. Stečajnog zakona (Narodne novine broj 71/15, dalje SZ), zahtjev za provedbu skraćenog stečajnog postupka nad dužnikom THE FLYING DUTCHMEN d.o.o. Milna.

U podnesenom zahtjevu je navedeno da dužnik na dan 31.01.2017. godine, u Očevidniku redoslijeda osnova za plaćanje, ima evidentirane neizvršene osnove za plaćanje u neprekinutom razdoblju od 120 dana, u ukupnom iznosu od 30.326,18 kn, kao i da prema podacima koji su dostavljeni od Hrvatskog zavoda za mirovinsko osiguranje, dužnik nema zaposlenih.

Obzirom da su prema podacima iz podnesenog zahtjeva, kao i podacima iz sudskog registra za dužnika, bile ispunjene pretpostavke za provedbu skraćenog stečajnog postupka u smislu odredbi čl. 428. SZ-a, ovaj sud je temeljem odredbi čl. 430. SZ-a, na mrežnoj stranici e-Oglasna ploča sudova, 24. veljače 2017. godine objavio oglas s podacima o identifikaciji dužnika te ukupnom iznosu duga dužnika evidentiranog na temelju neizvršenih osnova za plaćanje. Isto tako tim oglasom su osobe ovlaštene za zastupanje dužnika pozvane da u roku od 15 dana od dana objave oglasa podnesu sudu javnobilježnički ovjerovljen popis imovine i obveza dužnika na propisanom obrascu, a vjerovnici dužnika su pozvani da najkasnije u roku od 45 dana od objave oglasa predlože otvaranje stečajnog postupka nad dužnikom, sve to uz upozorenje na pravne posljedice nepodnošenja prijedloga za otvaranje stečajnog postupka. 




Predlagatelj - vjerovnik TERMO – ING d.o.o. Split je pravovremeno, dana 7. travnja 2017. god., podnio ovom sudu prijedlog za otvaranje stečajnog postupka nad dužnikom, navodeći da prema dužniku ima novčanu tražbinu u iznosu od 133.670,22 kn. 

Zaključkom ovog suda od 6. listopada 2017. god., temeljem odredbi čl. 434. uvezi s čl. 114. SZ-a, vjerovnik TERMO – ING d.o.o. Split je pozvan da u roku od 8 dana uplati potrebni predujam za namirenje troškova stečajnog postupka, a vjerovnik je u ostavljenom roku uplatio zatraženi predujam i o tome dostavio dokaz ovom sudu 13. listopada 2017. god.

Odredbama čl. 431. st. 1. i 2. SZ-a propisano je da ako osobe ovlaštene za zastupanje dužnika po zakonu u roku od 15 dana ne podnesu popis imovine i obveza dužnika ili ako iz tog popisa proizlazi da dužnik ima imovinu koja nije dostatna za namirenje predvidivih troškova stečajnog postupka te ako u roku od 45 dana nijedan vjerovnik ne predloži otvaranje stečajnog postupka i ne predujmi sredstva za namirenje troškova postupka, smatrat će se da je dužnik nesposoban za plaćanje. U tom slučaju, sud će po službenoj dužnosti donijeti rješenje o otvaranju i zaključenju skraćenog stečajnog postupka, a odredbe članaka 132. i 133. te članaka 286. – 292. SZ-a će se primijeniti na odgovarajući način.

Budući da je vjerovnik TERMO – ING d.o.o. Split, unutar roka od 45 dana, podnio prijedlog za otvaranje stečajnog postupka nad dužnikom te je isti također uplatio zatraženi predujam za namirenje troškova postupka, to samim time u konkretnom slučaju nisu ispunjene pretpostavke za donošenje rješenja o otvaranju i zaključenju skraćenog stečajnog postupka nad dužnikom u smislu odredbi čl. 431. SZ-a. Radi navedenog, ovaj skraćeni stečajni postupak je trebalo obustaviti pa je stoga sud, temeljem odredbi čl. 433. SZ-a, odlučio kao u izreci ovog rješenja.

O daljnjem tijeku ovog postupka, odnosno donošenju rješenja o pokretanju prethodnog postupka ili donošenju rješenja o otvaranju stečajnog postupka (sukladno odredbama 115. ili 116. SZ-a), sud će odlučiti posebnim rješenjem, nakon pravomoćnosti ovog rješenja.

U Splitu, 2. studenog 2017. godine.
 
S U D A C 

Paško Bačić



POUKA O PRAVNOM LIJEKU: 
Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Splitu, pismeno u tri primjerka, a o istoj odlučuje Visoki trgovački sud Republike Hrvatske u Zagrebu.


DNA:
-  podnositelju zahtjeva – Financijskoj agenciji, RC Split
-  predlagatelju – vjerovniku Termo – ing d.o.o. Split, Jadranska 3
-  dužniku
-  e-Oglasna ploča suda 
-  u spis

